Ny etterlysning i 13 år gammel drapssak
Mannen som nå etterlyses skal ha snakket med Tina Jørgensen den natten hun forsvant, skriver Stavanger Aftenblad. Et vitne har beskrevet til politiet at han utenfor Burger King på Torget i Stavanger, så at Tina Jørgensen sto og snakket med en mann. Klokken var da passert 1.30, natt til søndag 24. september 2000. Politiet har den siste tiden konsentrert etterforskningen av Tina-drapet opp mot hennes siste bevegelser lørdagskvelden hun forsvant.- Mannspersonen hun snakket med er tegnet ut ifra beskrivelsen vitnet har gitt av vedkommende, sier politioverbetjent og etterforskningsleder i Tina-saken, Bjørn Thorleif Vanvik, til Aftenbladet. Han hadde trolig på seg en mørk brun skinnjakke og dongeribukse. Dette kan være den siste observasjonen av Tina Jørgensen i live. - Vi er interessert i opplysninger som kan identifisere denne mannspersonen og vi ønsker å komme i kontakt med vedkommende, sier etterforskningslederen. Jørgensen ble funnet drept ved Bore kirke på Jæren 26. oktober 2000, etter å ha vært savnet siden den kvelden hun forsvant. Hun ble sist sett utenfor Burger King i Stavanger sentrum.
Politiet i Stavanger etterlyser denne mannen i forbindelse med etterforskningen av drapet på 20 år gamle Tina Jørgensen i 2000.